**Vážení predstavitelia organizačných zložiek, vážení organizátori odborných vzdelávacích podujatí,**

**vážení sponzori vzdelávacích podujatí,**

vzhľadom na množstvo zavádzajúcich a účelových informácií v medicínskej verejnosti, ktoré sa začali medializovať a znehodnocujú našu prácu, dovoľujeme si Vás informovať o optimálnej spolupráci a podpore pri prideľovaní kreditov odborným vzdelávacím podujatiam **prostredníctvom Slovenskej akreditačnej rady pre kontinuálne medicínske vzdelávanie (ďalej SACCME). Dôvody:**

1. SLS je jedným zo zakladajúcich členov Správnej rady SACCME, spolu s Asociáciou lekárskych fakúlt (ALF), Slovenskou zdravotníckou univerzitou (SZU), Asociáciou súkromných lekárov SR (ASL SR) a Slovenskou lekárskou komorou (SLK), ktorá neskôr zo SACCME vystúpila.
2. SACCME, ako medzinárodne uznávaná organizácia na prideľovanie kreditov má uzatvorenú zmluvu o spolupráci s Európskou akreditačnou radou pre kontinuálne medicínske vzdelávanie (EACCME), z ktorej vyplýva vzájomné uznávanie pridelených kreditov získaných nielen v SR, ale aj v EU, USA a v Kanade. SACCME úzko spolupracuje s Úniou európskych medicínskych špecialistov (UEMS) a ňou vytvorenou EACCME v oblasti medzinárodného vzdelávania a jeho uznávania v jednotlivých medicínskych odbornostiach a špecializáciách a do ich pracovných skupín a komisií nominuje slovenských odborníkov.
3. **Kredity, ktoré prideľuje SACCME sú príslušné komory, vrátane SLK, povinné uznávať a archivovať v súlade s platnou legislatívou.** V prípade, že sa vo Vašej praxi vyskytli nedorozumenia pri uznávaní kreditov SACCME, žiadame Vás, aby ste nám to obratom oznámili. O žiadne právoplatné SACCME kredity účastníci vzdelávania neprídu.
4. Nezastupiteľnou a zo zákona vyplývajúcou úlohou SLK je kontrola počtu získaných kreditov v päťročných obdobiach a tým splnenie podmienok sústavného (kontinuálneho) vzdelávania (CME). **Prideľovanie kreditov zo strany SLK považujeme za konflikt záujmov. Kredity CME by mala na národnej úrovni prideľovať jedna, medzinárodne uznávaná organizácia, tak ako to v EU zabezpečuje EACCME. Jediným kritériom je zabezpečenie jednotnosti, bez účelového prideľovania.** Doterajšie zdĺhavé (už 3-ročné) rokovania s predstaviteľmi SLK za účasti MZ SR problém s prideľovaním CME kreditov jednou, medzinárodne uznávanou organizáciou zatiaľ legislatívne nedoriešili.
5. Systém elektronického zbierania kreditov pridelených SACCME je na základe podkladov vyžiadaných zo SLK pripravený na preklopenie do databázy SLK a v zmysle nariadenia MZ SR by mal fungovať podobne, ako E-kredit. SACCME zverejňuje pridelené kredity CME z odborných vzdelávacích podujatí na svojej stránke ([www.saccme.sk](http://www.saccme.sk)), kde si ich možno priebežne kontrolovať.
6. Účastníci odborných vzdelávacích podujatí v povolaní lekár **získavajú za samostatné štúdium a výkon praxe** v príslušnom odbore v priebehu piatich rokov **automaticky 100 kreditov CME**.
7. Osobitnú pozornosť je potrebné venovať **prideľovaniu kreditov CME tým podujatiam, na ktorých sa okrem lekárov vzdelávajú aj pracovníci iných zdravotníckych povolaní** a včas predkladať SACCME program podujatia na posúdenie, **tak, aby nevznikli problémy s uznaním pridelených kreditov príslušnou stavovskou organizáciou (komorou).**
8. **Okrem kreditov CME získaných za aktívnu a pasívnu účasť na podujatiach,** **bude SACCME (v prípade, že ich nahlásite) evidovať a priebežne archivovať aj kredity získané z ďalších vzdelávacích aktivít (v zmysle Prílohy č. 1,2 a 3 Vyhlášky MZ SR č. 366/2005 Z.z., v znení neskorších predpisov),** napr. za pedagogickú a prednáškovú činnosť, za publikačnú činnosť odborného charakteru, za AD testy, za špecializačné štúdium, za certifikačnú prípravu, za účasť na akreditovaných vzdelávacích programoch MZ SR, za preukázané úspešné absolvovanie akreditovaného študijného programu sústavného a dištančného vzdelávania, za vedeckovýskumnú činnosť a pod.
9. **Za účelom zjednodušenia evidencie získaných kreditov SACCME zverejnila na svojej web stránke tabuľku** (v súlade s platnou vyhláškou MZ SR), **do ktorej si môžu účastníci odborných vzdelávacích aktivít** **zapisovať získané kredity CME, alebo požiadať o ich elektronický zápis a evidenciu v databáze SACCME. Účastníci CME si takto môžu v priebehu hodnoteného obdobia v SACCME archivovať získané kredity.**
10. Podľa platného nariadenia vlády č. 296/2010 Z.z. je organizátor CME povinný účastníkom vydať **Potvrdenie** **o účasti** s počtom získaných kreditov za aktívnu a pasívnu účasť, ktoré musí obsahovať: meno organizátora, miesto a deň konania, charakter vzdelávacej aktivity, počty hodín a kredity podľa osobitného predpisu, ďalej meno, priezvisko a dátum narodenia účastníka vzdelávania, alebo registračné číslo príslušnej komory a podpis osoby oprávnenej na vydanie potvrdenia, spolu s odtlačkom pečiatky. **Elektronická evidencia má v súčasnosti celosvetovo iba druhotný význam, vzhľadom na možnosť jej zlyhania.**

 Slovenská akreditačná rada pre kontinuálne medicínske vzdelávanie

 Bratislava, 28.02.2013